b"\n_START_ARTICLE_\nKriogenis\n_START_PARAGRAPH_\nKriogenis (gr. cryos '\xc5\xa1altas' + genesis 'kilm\xc4\x97') \xe2\x80\x93 geologinis periodas, prasid\xc4\x97j\xc4\x99s prie\xc5\xa1 850 mln. met\xc5\xb3 ir pasibaig\xc4\x99s prie\xc5\xa1 635 mln. m. Tai antrasis neoproterozojaus eros periodas (prie\xc5\xa1 j\xc4\xaf buvo tonis, o po jo \xe2\x80\x93 ediakaris)._NEWLINE_Kriogenio laikotarpio apled\xc4\x97jimai (angl. Sturtian ir Marinoan) yra did\xc5\xbeiausi kada nors buv\xc4\x99 \xc5\xbdem\xc4\x97je. Gali b\xc5\xabti, kad ledynai deng\xc4\x97 vis\xc4\x85 planetos pavir\xc5\xa1i\xc5\xb3 (vad. \xe2\x80\x9esniego gni\xc5\xab\xc5\xbet\xc4\x97s \xc5\xbdem\xc4\x97\xe2\x80\x9c). Vis d\xc4\x97lto \xc5\xa1i hipotez\xc4\x97 teb\xc4\x97ra kontroversi\xc5\xa1ka, lieka neai\xc5\xa1ku, ar apled\xc4\x97jimai i\xc5\xa1 ties\xc5\xb3 buvo global\xc5\xabs._NEWLINE_\xc5\xa0iuo periodu suskilo Rodinija ir prad\xc4\x97jo formuotis kitas superkontinentas \xe2\x80\x93 Panotija.\n_START_SECTION_\nKlimatas\n_START_PARAGRAPH_\nKriogenio pavadinimas siejamas su ypa\xc4\x8d \xc5\xa1altu \xc5\xa1io laikotarpio klimatu. I\xc5\xa1 ledyn\xc5\xb3 palikt\xc5\xb3 nuos\xc4\x97d\xc5\xb3 galima spr\xc4\x99sti, kad kriogenio periodo apled\xc4\x97jimai buvo did\xc5\xbeiausio masto \xc5\xbdem\xc4\x97s istorijoje. Ledynai ritmi\xc5\xa1kai pl\xc4\x97t\xc4\x97si ir trauk\xc4\x97si, galb\xc5\xabt net pasiekdami pusiauj\xc4\x85. Paprastai manoma, kad b\xc5\xabta bent dviej\xc5\xb3 did\xc5\xbei\xc5\xb3j\xc5\xb3 apled\xc4\x97jim\xc5\xb3. Pirmasis (angl. Sturtian) datuojamas laikotarpiu prie\xc5\xa1 750\xe2\x80\x93700 mln. met\xc5\xb3, antrasis (angl. Marinoan) baig\xc4\x97si prie\xc5\xa1 ~635 mln. m. Kadangi tilito nuos\xc4\x97d\xc5\xb3 randama tose vietose, kurios kriogenio periodu buvo netoli pusiaujo, buvo i\xc5\xa1kelta hipotez\xc4\x97 apie giliai \xc4\xaf\xc5\xa1alusius vandenynus (\xe2\x80\x9esniego gni\xc5\xab\xc5\xbet\xc4\x97s \xc5\xbdem\xc4\x97\xe2\x80\x9c).\n_START_SECTION_\nKriogenio gyvyb\xc4\x97\n_START_PARAGRAPH_\n\xc5\xa0iam periodui priskiriamos ankstyviausios Arcellinida b\xc5\xabrio ameboidini\xc5\xb3 pirmuoni\xc5\xb3 fosilijos. Kriogenio laikotarpiu datuojamos ir seniausios pin\xc4\x8di\xc5\xb3 (taigi, ir gyv\xc5\xabn\xc5\xb3 apskritai) fosilijos."